Vurderer nye søk etter Per Vålnes
Det bekrefter regionlensmann Andreas Nilsen overfor VG. - Vi vurderer å gjennomføre nye søk, uten at vi har konkludert når, hvor og i hvilket omfang. Nilsen sier at nye søk kan bli gjennomført før sommerferien. Onsdag i forrige uke ble letingen på og i området rundt gården innstilt inntil videre. Politiets teori er at Vålnes ble drept i sitt hjem på sin egen 50-årsdag i november 2011, og deretter fraktet bort og skjult. I halvannen uke søkte man gjennom et rundt 300 mål stort området like utenfor kommunesenteret Storsteinnes med blant annet to politihunder, en jordradar fra Forsvaret og helikopter, uten at det ble gjort funn. Tirsdag denne uken hadde etterforskningsledelsen et oppsummeringsmøte sammen med Kripos og politiadvokat Morten Hermansen ved Troms politidistrikt. - Det vil bli begrenset etterforskning i sommer på grunn av ferieavvikling, men vi regner den vil være i gjenge igjen rundt midten av august. Målet er å bli ferdig med etterforskningen i løpet av høsten, sier Nilsen. Onsdag neste uke går fengslingsperioden for de tre siktede ut. Vålnes´ tidligere samboer (41), hennes nye kjæreste (40) og en 42-åring fra Balsfjord har vært varetektsfengslet siden november i fjor. - Vi har ennå ikke bestemt oss for om vi skal begjære videre fengsling, eller grunnlaget for en eventuell forlengelse, sier Nilsen til VG. Advokat Christian Wiig, forsvarer til 42-åringen, sa til VG i forrige uke at han regner med at klienten blir løslatt senest onsdag 26. juni.
Politiet vurderer nå å gjenoppta søket etter den savnede Balsfjord-mannen Per Vålnes.